Grupp ta' 20 avukat li normalment jaħdmu fil-Qorti ta' Għawdex iddikjaraw li minħabba nuqqas ta' management u nuqqas ta' impjegati u assenza ta' Marixalli tal-Qorti, mhux se jattendu għas-seduti fil-Qorti ta' Għawdex. Dan wassal biex it-Tlieta, numru ta' kawżi ġew differiti wara verbal li sar mill-avukati. L-Avukati, fil-verbal talbu li dan il-verbal ikun ikkomunikat lil awtoritajiet u entitatjiet relevanti, bil-Maġistrat Simone Grech jilqa' t-talbiet magħmula – li l-verbal jidħol fl-atti tal-kawżi pendenti fil-lista tal-jum, li l-Qorti tiddiferixxi l-kawżi u tavża lill-awtoritajiet relevanti. Il-grupp ta' avukati enfasizza li ma xtaqux juru diżrispett lejn l-Awtoritá tal-Qorti jew lill-klijenti tagħhom, iżda nsistew li dan kien l-uniku mod li l-ilmenti jiġu ndirizzati fi żmien qasir. L-Avukati qalu li ma jistgħux ikomplu jaħdmu minħabba numru ta' raġunijiet, inkluż: It-taħkiriet mhux qed jiġu pproċessati i tasal il-ġurnata tas-seduta u t-taħrika lanqas tkun għadha ddaħlet fil-file; Id-dokumenti kollha, rikorsi, risposti, noti, eċċ, qed jeħlu fir-reġistru u lanqas mhu qed jiġu pproċessati b'dana illi lanqas jaslu għall-konjizzjoni tal-ġudikant; It-traskrizzjonijiet mhux qed isiru fil-ħin u lanqas mhu aċċettabli li jsiru minn avukati li jidhru quddiem l-istess qorti; Proċessi u dokumenti qed jintilfu u mhux qed ikunu traċċati mis-sistema tal-Lecam; Xejn mhu jiġi scanjat; Id-digrieti mhux qed jiġu kkomunikati fejn qabel kienu qed jiġu kkomunikati mal-ewwel; Id-deputati ma jistgħux jaħdmu peress li stante li ma hemm l-ebda ħaddiem fir-reġistru, l-avukati qed ikollhom jirrikorru fis-sigrieta u jitolbu dak li jkollhom bżonn direttament lid-deputati, meta l-istess proċessi jkunu għadhom fir-reġistru u mhux fis-sigrieta; Id-deputati qed jiġu nfurmati mill-avukati li hemm rikorsi pendenti u jkollhom huma stess ifittxu fil-munzell ta' atti sabiex jirrintraċċaw ir-rikorsi u jgħadduhom lill-ġudikant; Ma hemmx Assistent Reġistratur u għalhekk hemm problemi oħra dwar kif qed jiġu kkollazzjonati l-mandati, tant li mandati urġenti bħal dawk ta' sekwestru idumu ferm milli jgħaddu għand il-ġudikant; Li jeżistu nuqqasijiet serji wkoll fil-kommunikazzjoni bl-internet tant illi l-website tal-Qorti mhux aċċessibbli mis-sistema tal-Qorti stess; Li jeżistu wkoll nuqqasijiet fis-sistema elettronika tant li s-seduta quddiem il-Maġistrat Joe Mifsud tal-31 ta' Mejju damet aktar minn nofsiha biex bdiet. Il-Grupp tal-Avukati qalu wkoll li għal dawn ir-raġunijiet u ħafna oħrajn id-deputati u ħaddiema oħra qed jitolbu li jiġu trasferiti minn mal-Aġenzija tal-Qorti. Semmew ukoll in-nuqqasijiet serji fil-binja tal-Qorti li ġew identifikati f'rapporti separati li għadhom kemm telstew mill-Kummissjoni għall-Persuni b'Diżabilitá u mill-Awtorita tas-Sigurtá fuq il-post tax-xogħol, hekk kif fl-2019, il-Gvern kien qed jesplora sit alternattiv ieħor għal Qorti f'Għawdex. Aktar informazzjoni Tfittxija għat-tielet sit alternattiv għal Qorti f'Għawdex Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60b76daef401b_rand.td-a-rec-img{text-align:left}.td_uid_3_60b76daef401b_rand.td-a-rec-img img{margin:0 auto 0 0}